## Uredba o unutarnjem ustrojstvu Ministarstva poljoprivrede i šumarstva

### NN 39/2000 (11.4.2000.), Uredba o unutarnjem ustrojstvu Ministarstva poljoprivrede i šumarstva

# VLADA REPUBLIKE HRVATSKE

**876**

Na temelju članka 60. stavaka 1. i. 2. Zakona o sustavu
državne uprave (»Narodne novine«, br. 75/93, 48/99
i 15/2000), Vlada Republike Hrvatske je na sjednici održanoj
6. travnja 2000. godine, donijela

## UREDBU

### O UNUTARNJEM USTROJSTVU MINISTARSTVA POLJOPRIVREDE I ŠUMARSTVA

I. OPĆE ODREDBE

Članak 1.

Ovom Uredbom uređuje se unutarnje ustrojstvo Ministarstva
poljoprivrede i šumarstva (u daljnjem tekstu: Ministarstvo),
nazivi unutarnjih ustrojstvenih jedinica i njihov djelokrug, način
upravljanja tim jedinicama, okvirni broj potrebnih državnih
službenika i namještenika za obavljanje poslova iz nadležnosti
tih jedinica, kao i druga pitanja od značenja za rad Ministarstva.

Članak 2.

Unutarnje ustrojstvo, upravljanje, kao i potreban broj službenika
i namještenika, uređuje se tako da Ministarstvo može
obavljati upravne i druge stručne poslove koji su mu Zakonom
dani u nadležnost i djelokrug.

II. UNUTARNJE USTROJSTVO

Članak 3.

Za obavljanje poslova iz djelokruga Ministarstva, ustrojavaju
se sljedeće unutarnje ustrojstvene jedinice:

1. Kabinet ministra,

2. Tajništvo ministarstva,

3. Uprava poljoprivredne politike i ruralnog razvitka,

4. Uprava poljoprivrede,

5. Uprava prehrambene i prerađivačke industrije,

6. Uprava šumarstva i lovstva,

7. Uprava veterinarstva,

8. Uprava ribarstva i poljoprivrede Mediterana,

9. Uprava gospodarenja poljoprivrednim zemljištem.

III. DJELOKRUG UNUTARNJIH USTROJSTVENIH JEDINICA I NAČIN
UPRAVLJANJA

1. KABINET MINISTRA

Članak 4.

Kabinet ministra je posebna ustrojstvena jedinica Ministarstva
koja za ministra i njegova zamjenika obavlja protokolarne, stručne
i administrativne poslove, poslove u svezi s informiranjem javnosti
te organizira prijevoz i službena putovanja ministra i njegova
zamjenika.

2. TAJNIŠTVO MINISTARSTVA

Članak 5.

Tajništvo ministarstva je posebna ustrojstvena jedinica,
koja obavlja administrativne i stručne poslove za potrebe
Ministarstva, a osobito obavlja poslove u svezi s usklađivanjem
rada unutarnjih ustrojstvenih jedinica Ministarstva, izrađuje
prijedlog Programa rada Ministarstva na temelju nacrta planova
rada uprava i drugih ustrojstvenih jedinica Ministarstva, koordinira
poslove na ostvarivanju plana rada, usklađuje rad na izradi
nacrta zakona i drugih propisa iz djelokruga rada Ministarstva,
vodi skrb o stanju kadrova te predlaže planove stručnog
usavršavanja i osposobljavanja državnih službenika
i namještenika, izrađuje izvješća o ostvarivanju
plana rada Ministarstva te o drugim pitanjima u svezi s radom
i ustrojstvom Ministarstva; vodi i koordinira pravne, financijske,
računovodstvene, opće kadrovske, tehničke
i pomoćno tehničke poslove, nadzire i koordinira
poslove obrambenih i sigurnosnih mjera kao i druge poslove koje
mu povjeri ministar, odnosno zamjenik ministra.

Za obavljanje poslova iz stavka 1. ovoga članka, ustrojavaju
se sljedeće ustrojstvene jedinice:

1. Odjel pravnih poslova

2. Odjel kadrovskih i općih poslova

3. Odjel financijskih poslova

4. Odjel unutarnjeg nadzora.

Članak 6.

*1. Odjel pravnih poslova*

Odjel pravnih poslova obavlja poslove izrade nacrta prijedloga
zakona, daje mišljenja na pravilnike, naredbe, naputke i
druge akte iz djelokruga Ministarstva, objedinjuje primjedbe,
prijedloge i mišljenja na nacrte prijedloga zakona drugih
tijela državne uprave, daje mišljenja i objašnjenja
u svezi s provedbom zakona, prati propise i predlaže izmjene
u tim propisima, izrađuje nacrte prijedloga međunarodnih
ugovora i koordinira postupak sklapanja i izvršavanja međunarodnih
ugovora iz djelokruga Ministarstva, izrađuje nacrte prijedloga
akata za pristupanje u članstvo međunarodnim tijelima
i organizacijama, koordinira upravni postupak i provodi upravni
nadzor u upravnim stvarima iz djelokruga Ministarstva, ako ti
poslovi zakonom, drugim propisom ili ovom Uredbom nisu stavljeni
u djelokrug druge unutarnje ustrojstvene jedinice Ministarstva,
prati i osigurava primjenu zakona i drugih propisa, ostvaruje
suradnju s tijelima jedinica lokalne uprave i jedinicama lokalne
samouprave glede primjene zakona i drugih propisa iz djelokruga
Ministarstva, surađuje, nadzire i vodi evidenciju ustanova
s javnim ovlastima iz djelokruga Ministarstva, daje očitovanja
na pojedina pravna pitanja iz djelokruga rada Ministarstva.

Članak 7.

*2. Odjel kadrovskih i općih poslova*

Odjel kadrovskih i općih poslova prati i provodi mjere kadrovske
politike Ministarstva; obavlja poslove oko izbora kandidata za
prijam u radni odnos i raspored službenika i namještenika;
sudjeluje u izradi, donošenju i realizaciji plana stručnog
usavršavanja; prati statusna prava službenika i namještenika,
njihov rad i napredovanje u službi; vodi brigu o opremanju
prostorija Ministarstva; obavlja poslove primitka i otpreme pošte,
evidentiranja pismena i vodi pismohranu; obavlja poslove prijepisa
i umnožavanja materijala i neposredne dostave pismena; brine
o načinu održavanja sredstava i opreme Ministarstva;
brine o tehničkom održavanju računalne opreme;
brine o stabilnosti i sigurnosti informacijskih sustava; brine
o edukaciji državnih službenika i namještenika
za rad sa standardnim informatičkim proizvodima; obavlja
poslove oko civilnih i obrambenih priprema i tehničke poslove
oko plana pripravnosti i popratnih akata, te prenošenje istih
na pravne osobe od posebnog značenja za obranu, te organizira
rad internog kafića.

Članak 8.

*3. Odjel financijskih poslova*

Odjel financijskih poslova prati, proučava i provodi sve
zakonske i ostale akte iz područja financijskog sustava
u okviru svoje nadležnosti, prati poreznu politiku, sudjeluje
u provedbi subvencioniranja i kreditiranja u poljoprivredi i ribarstvu,
proračunskim sredstvima Ministarstva; prati i sudjeluje
u izradi svih akata i izvješća koji su potrebni za
provedbu financijskih transakcija proračunskih sredstava
unutar svojih zakonskih obveza i ostalih novčanih tijekova
vezanih izravno na poljoprivrednu proizvodnju; prati redovito
financijsko poslovanje poljoprivrednih gospodarstvenih subjekata
i financijsku učinkovitost njihova poslovanja, financiranu
sredstvima potpore; u suradnji s drugim upravama Ministarstva
i vanjskim ustanovama predlaže načine učinkovitije
provedbe financijske potpore u poljoprivredi; prati i nadzire
tijek financijske provedbe međunarodnih zajmova unutar djelokruga
Ministarstva.

Organizira, koordinira, provodi i prati izvršenje svih računovodstvenih
poslova sukladno sa zakonskim propisima i brine o zakonitoj primjeni
važećih materijalno-financijskih propisa; sudjeluje
u izradi prijedloga potrebnih sredstava za redovit rad svih proračunskih
korisnika unutar Ministarstva, služeći se metodom racionalnog
i svrsishodnog korištenja proračunskih i ostalih sredstava
koja se sukladno sa zakonskim aktima ostvaruju unutar Ministarstva;
priprema dokumentaciju za knjiženje i plaćanje po proračunskim
pozicijama i postojećim računima unutar Ministarstva,
obavlja odobrena plaćanja unutar zadužene proračunske
pozicije, priprema i izrađuje periodične obračune,
zavšne račune za sve račune unutar Ministarstva
i konsolidirani račun za Ministarstvo, obračunava
plaće i osobne naknade svih zaposlenih, vodi knjigovodstvo
osnovnih sredstava i sitnog inventara, koordinira i odabire najpovoljnije
dobavljače, sukladno s raspisanim javnim natječajima
i obavlja sve ostale računovodstvene poslove za koje se
ukaže potreba, po nalogu ministra.

Za obavljanje poslova iz stavaka 1. i 2. ovoga članka,
ustrojavaju se sljedeće ustrojstvene jedinice:

1. Odsjek financijske potpore

2. Odsjek računovodstvenih poslova.

Članak 9.

*3.1. Odsjek financijske potpore*

Odsjek financijske potpore prati, proučava i provodi sve
zakonske i ostale akte iz područja financijskog sustava
u okviru svoje nadležnosti, prati poreznu politiku, sudjeluje
u provedbi subvencioniranja i kreditiranja u poljoprivredi i ribarstvu
proračunskim sredstvima Ministarstva; prati i sudjeluje
u izradi svih akata i izvješća koji su potrebni za
provedbu financijskih transakcija proračunskih sredstava
unutar svojih zakonskih obveza i ostalih novčanih tijekova
vezanih izravno na poljoprivrednu proizvodnju; prati redovito
financijsko poslovanje poljoprivrednih gospodarstvenih subjekata
i financijsku učinkovitost njihova poslovanja financiranu
sredstvima potpore; u suradnji s drugim upravama Ministarstva
i vanjskim ustanovama predlaže načine učinkovitije
provedbe financijske potpore u poljoprivredi; prati i nadzire
tijek financijske provedbe međunarodnih zajmova unutar djelokruga
Ministarstva.

Članak 10.

*3.2. Odsjek računovodstvenih poslova*

Odsjek računovodstvenih poslova organizira, koordinira,
provodi i prati izvršenje svih računovodstvenih poslova,
sukladno sa zakonskim propisima i brine o zakonitoj primjeni važećih
materijalno-financijskih propisa; sudjeluje u izradi prijedloga
potrebnih sredstava za redovit rad svih proračunskih korisnika
unutar Ministarstva služeći se metodom racionalnog
i svrsishodnog korištenja proračunskih i ostalih sredstava
koja se sukladno sa zakonskim aktima ostvaruju unutar Ministarstva;
priprema dokumentaciju za knjiženje i plaćanje po proračunskim
pozicijama i postojećim računima unutar Ministarstva,
obavlja odobrena plaćanja unutar zadužene proračunske
pozicije, priprema i izrađuje periodične obračune,
zavšne račune za sve račune unutar Ministarstva
i konsolidirani račun za Ministarstvo, obračunava
plaće i osobne naknade svih zaposlenih, vodi knjigovodstvo
osnovnih sredstava i sitnog inventara, koordinira i odabire najpovoljnije
dobavljače sukladno s raspisanim javnim natječajima
i obavlja sve ostale računovodstvene poslova za koje se
ukaže potreba, po nalogu ministra.

Članak 11.

*4. Odjel unutarnjeg nadzora*

Odjel unutarnjeg nadzora provjerava pravilnost korištenja
financijskih proračunskih sredstava tako da provjerava
da li se proračunska sredstva koriste u visini, za namjene
i u vrijeme kako je to utvrđeno državnim proračunom,
provjerava primjenu zakona i drugih propisa koji su u izravnoj
ili neizravnoj vezi s proračunom, nadzire, prije plaćanja
sve isplate koje obavlja Ministarstvo, upozorava pomoćnike
uprava o uočenim nezakonitostima, te o obavljenom nadzoru
sastavlja mjesečno izvješće za ministra.

3. UPRAVA POLJOPRIVREDNE POLITIKE I RURALNOG RAZVITKA

Članak 12.

Uprava poljoprivredne politike i ruralnog razvitka obavlja poslove
u svezi s rješavanjem pitanja na području tekuće
gospodarske politike i gospodarskog sustava koja utječu
na proizvodnju, preradu, cijene i promet poljoprivrednih proizvoda;
sudjeluje u oblikovanju i provođenju mjera poljoprivredne
politike i analizira utjecaj promjena poljoprivredne politike
na poljoprivrednike, prerađivače i potrošače
poljoprivrednih proizvoda; koordinira i prati financiranje i kreditiranje
poljoprivrede, ribarstva i prerade poljoprivrednih proizvoda proračunskim
sredstvima; analizira ekonomiku upravljanja obiteljskim poljoprivrednim
gospodarstvima; sudjeluje u izradi proizvodno-potrošnih bilanci
poljoprivredno-prehrambenih proizvoda; koordinira izradu prijedloga
poljoprivrednog proračuna; obavlja poslove oko usklađivanja
domaće poljoprivredne politike prema zahtjevima međunarodnih
gospodarskih organizacija; sudjeluje u dvostranim i višestranim
trgovinskim pregovorima u području poljoprivrede, u okviru
Svjetske trgovinske organizacije, te drugih europskih i svjetskih
gospodarskih integracija; sudjeluje u oblikovanju i provedbi mjera
poljoprivredne strukturne politike i politike ruralnog razvitka;
priprema i održava baze podataka za analizu poljoprivredne
politike; surađuje s ostalim ustanovama s ciljem unapređivanja
poljoprivredne statistike; koordinira izradu izvješća
o stanju u poljoprivredi te provedaba i učinaka mjera poljoprivredne
politike; potiče, priprema i koordinira dvostranu i višestranu
suradnju s međunarodnom zajednicom u području poljoprivrede.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odjel poljoprivredne politike

2. Odjel za Europsku uniju i trgovinske integracije

3. Odjel strukturne politike i ruralnog razvitka

4. Odjel međunarodne suradnje.

Članak 13.

*1. Odjel poljoprivredne politike*

Odjel poljoprivredne politike koordinira izradu izvješća
o stanju u poljoprivredi i provedbi mjera i učinaka poljoprivredne
politike »Zeleno izvješće«; analizira i prati
implikacije makroekonomske politike i gospodarskih kretanja u
zemlji i inozemstvu na poljoprivrednu politiku; analizira cjenovnu
i trgovinsku politiku; sudjeluje u oblikovanju i prilagodbi mjera
poljoprivredne politike, sukladno sa zahtjevima gospodarskog integriranja;
sudjeluje u izradi strategija i analitičkih podloga za
dvostrane i višestrane pregovore u području poljoprivrede;
promiče inovativne oblike politike kojom se pospješuju
utjecaj tržišta i sposobnost prilagodbe proizvođača
tržišnim uvjetima; prati ekonomiku proizvodnje na obiteljskim
poljoprivrednim gospodarstvima; prati mogućnosti i uvjete
kreditiranja i financiranja na domaćem i stranom tržištu
kapitala za financiranje poljoprivrede te koordinira kreditiranje
poljoprivrede, ribarstva i prerade poljoprivrednih proizvoda proračunskim
sredstvima; potiče razvitak štedno-kreditnih ustanova
te koordinira i prati provedbu vanjskih kreditnih linija koje
su u nadležnosti ministarstva; prikuplja, dorađuje i
statističko-informatički obrađuje podatke nužne
za analizu poljoprivredne politike; osigurava razmjenu statističkih
podataka unutar i izvan ministarstva te surađuje s ostalim
ustanovama s ciljem unapređivanja poljoprivredne statistike;
prikuplja informacije o cijenama i temeljnim obilježjima
ponude i potražnje na lokalnim hrvatskim i međunarodnim
tržištima; sudjeluje u izradi izvješća po
temeljnim skupinama poljoprivrednih proizvoda, kao i za poljoprivredne
inpute, s ciljem podupiranja transparentnosti hrvatskoga poljoprivrednog
tržišta.

Za obavljanje poslova iz stavka 1. ovoga članka utvrđuju
se sljedeće ustrojstvene jedinice:

1. Odsjek analize poljoprivredne politike;

2. Odsjek za poljoprivredne informacije i dokumentaciju.

Članak 14.

*1.1. Odsjek analize poljoprivredne politike*

Odsjek analize poljoprivredne politike koordinira izradu izvješća
o stanju u poljoprivredi i provedbi mjera i učinaka poljoprivredne
politike »Zeleno izvješće«; analizira i prati
implikacije makroekonomske politike i gospodarskih kretanja u
zemlji i inozemstvu na poljoprivrednu politiku; analizira cjenovnu
i trgovinsku politiku; sudjeluje u oblikovanju i prilagodbi mjera
poljoprivredne politike, sukladno sa zahtjevima gospodarskog integriranja;
sudjeluje u izradi strategija i analitičkih podloga za
dvostrane i višestrane pregovore u području poljoprivrede;
promiče inovativne oblike politike kojom se pospješuju
utjecaj tržišta i sposobnost prilagodbe proizvođača
tržišnim uvjetima; prati ekonomiku proizvodnje na obiteljskim
poljoprivrednim gospodarstvima; prati mogućnosti i uvjete
kreditiranja i financiranja na domaćem i stranom tržištu
kapitala za financiranje poljoprivrede te koordinira kreditiranje
poljoprivrede, ribarstva i prerade poljoprivrednih proizvoda proračunskim
sredstvima; potiče razvitak štedno-kreditnih ustanova
te koordinira i prati provedbu vanjskih kreditnih linija koje
su u nadležnosti Ministarstva.

Članak 15.

*1.2. Odsjek za poljoprivredne informacije i dokumentaciju*

Odsjek za poljoprivredne informacije i dokumentaciju prikuplja,
dorađuje i statističko-informatički obrađuje
podatke nužne za analizu poljoprivredne politike; osigurava
razmjenu statističkih podataka unutar i izvan Ministarstva
te surađuje s ostalim ustanovama s ciljem unapređivanja
poljoprivredne statistike; prikuplja informacije o cijenama i
temeljnim obilježjima ponude i potražnje na lokalnim
hrvatskim i međunarodnim tržištima; sudjeluje u
izradi izvješća po temeljnim skupinama poljoprivrednih
proizvoda kao i za poljoprivredne inpute s ciljem podupiranja
transparentnosti hrvatskoga poljoprivrednog tržišta.

Članak 16.

*2. Odjel za Europsku uniju i trgovinske integracije*

Odjel za Europsku uniju i trgovinske integracije koordinira aktivnosti
u području šire poljoprivredne politike i politike
ruralnog razvitka vezane uz Europsku uniju unutar Ministarstva;
provodi vanjsku koordinaciju aktivnosti koje se odnose na poljoprivredu
i ruralna područja s drugim relevantnim ministarstvima
i ostalim ustanovama na državnoj i lokalnoj razini; potiče
i koordinira suradnju s Upravom za poljoprivredu (DG VI) pri Europskim
zajednicama; surađuje s odgovarajućim ustanovama zemalja
koje su u postupku prijma u Europsku uniju te koordinira i prati
provedbu zajedničkih projekata u području poljoprivrede;
nadzire i prati ispunjavanje preuzetih obveza i provedbu programa
tehničke potpore Europske unije; prati događanja u
području poljoprivredne politike u Europskoj uniji i zemljama
kandidatima za članstvo u Europsku uniju; potiče
prilagodbu hrvatske poljoprivredne politike u skladu s načelima
Zajedničke poljoprivredne politike; sudjeluje u dvostranim
i višestranim trgovinskim pregovorima u području poljoprivrede
u okviru Svjetske trgovinske organizacije te drugih europskih
i svjetskih gospodarskih integracija.

Članak 17.

*3. Odjel strukturne politike i ruralnog razvitka*

Odjel strukturne politike i ruralnog razvitka analizira i prati
promjene u agrarnoj strukturi na mikrorazini (regionalnoj) i makrorazini;
prati utjecaj promjena poljoprivredne politike na postojeću
agrarnu strukturu; sudjeluje u oblikovanju učinkovitih
i ciljanih mjera poljoprivredne politike kojima se pospješuju
mogućnosti stvaranja novih izvora dohotka i zaposlenja poljoprivrednoga
pučanstva s ciljem poticanja doprinosa cjelokupnog poljoprivrednog
sektora vitalnosti i održivosti gospodarstva u seoskim područjima;
potiče strukturna poboljšanja u poljoprivrednom sektoru
vodeći računa o potrebama seljaka pogođenih tim
promjenama, poglavito u područjima s težim uvjetima
gospodarenja; poduzima aktivnosti s ciljem osiguranja zaštite
okoliša i održivog upravljanja prirodnim resursima u
poljoprivredi; potiče multifunkcionalnu ulogu poljoprivrede
s ciljem suzbijanja regionalnih neusklađenosti; sudjeluje
u oblikovanju sustava praćenja u poljoprivredi.

Članak 18.

*4. Odjel međunarodne suradnje*

Odjel međunarodne suradnje potiče, priprema i koordinira
provedbu projekata u području poljoprivrede s međunarodnim
financijskim institucijama; priprema i koordinira provedbu projekata
iz donacija i tehničke pomoći; provodi u suradnji
s pravnom službom učlanjivanje Republike Hrvatske
u međunarodne organizacije i koordinira suradnju s njima;
koordinira i izravno sudjeluje u aktivnostima regionalnih organizacija;
potiče dvostranu i višestranu suradnju s ministarstvima
i institucijama drugih zemalja; sudjeluje u pripremi međunarodnih
sporazuma i protokola o suradnji; koordinira sudjelovanje Ministarstva
u mješovitim gospodarskim odborima u području poljoprivrede.

4. UPRAVA POLJOPRIVREDE

Članak 19.

Uprava poljoprivrede prati stanje u području biljne i stočarske
proizvodnje; prati stanje u području rada i daje inicijativu
za rješavanje pojedinih pitanja i odgovorna je za stanje
u granicama svojega djelokruga; rješava u upravnim stvarima;
provodi upravni nadzor; daje stručne podloge za izradu
nacrta propisa i provedbenih akata, te međunarodnih ugovora;
obavlja inspekcijski nadzor nad provođenjem zakona, drugih
propisa i općih akata; obavlja zdravstveni nadzor pošiljaka
bilja preko državne granice, u skladu sa propisima o zaštiti
bilja; sudjeluje u izradi proračuna iz djelokruga uprave.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odjel poljoprivredne proizvodnje

2. Odjel inspekcijskih poslova u poljoprivredi

3. Odjel za suradnju s poljoprivrednim proizvođačima
i interesnim udrugama

4. Odjel zaštite bilja

5. Odjel granične inspekcije zaštite bilja.

Članak 20.

*1. Odjel poljoprivredne proizvodnje*

Odjel poljoprivredne proizvodnje izvršava zakone i propise
i druge opće akte u okviru nadležnosti; prati stanje
u području biljne proizvodnje; ratarska proizvodnja (proizvodnju
žitarica, krmnog bilja, krumpira, industrijskog bilja, ljekovitog
i aromatičnog bilja,), voćarstvo, vinogradarstvo
i vinarstvo, vrtlarstvo, proizvodnja poljoprivrednog sjemena i
sadnog materijala u voćarstvu i vinogradarstvu, te stočarska
proizvodnja: govedarstvo, svinjogojstvo, peradarstvo, ovčarstvo,
kozarstvo, konjogojstvo, pčelarstvo, kunićarstvo,
proizvodnja krznaša, te proizvodnja gljiva i ekopoljoprivredne
proizvodnje; obavlja poslove iz dodijeljene nadležnosti po
Zakonu o zaštiti od elementarnih nepogoda, uređuje pitanja
proizvodnje mineralnih i organskih gnojiva, uređuje pitanja
iz područja poljoprivredne mehanizacije; daje inicijativu
za rješavanje pojedinih pitanja u granicama svoga djelokruga;
sudjeluje u pripremanju propisa i drugih općih akata; brine
o prilagodbi propisa i općih akata iz nadležnosti sa
smjernicama i zakonima EU; sudjeluje u izradi prijedloga proračuna
iz djelokruga poljoprivredne proizvodnje, rješava u upravnim
stvarima, provodi upravni nadzor i druge upravne i stručne
poslove iz područja nadležnosti; prati i koordinira
rad ustanova koje obavljaju upravne i stručne poslove temeljem
zakona iz nadležnosti Ministarstva.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odsjek biljne proizvodnje

2. Odsjek stočarske proizvodnje.

Članak 21.

*1.1. Odsjek biljne proizvodnje*

Odsjek biljne proizvodnje prati stanje u području biljne
proizvodnje, daje inicijativu za rješavanje pojedinih pitanja
u granicama svoga djelokruga; sudjeluje u pripremanju propisa
i drugih općih akata; rješava u upravnim stvarima,
provodi upravni nadzor i druge upravne i stručne poslove
iz područja nadležnosti.

Članak 22.

*1.2. Odsjek stočarske proizvodnje*

Odsjek stočarske proizvodnje prati stanje u području
stočarske proizvodnje, prati provođenje uzgojno-selekcijskih
mjera i genetske izgradnje u stočarstvu; daje inicijativu
za rješavanje pojedinih pitanja u granicama svoga djelokruga;
sudjeluje u pripremanju propisa i drugih općih akata; rješava
u upravnim stvarima; provodi upravni nadzor i druge upravne i
stručne poslove iz područja nadležnosti.

Članak 23.

*2. Odjel inspekcijskih poslova u poljoprivredi*

Odjel inspekcijskih poslova u poljoprivredi obavlja inspekcijski
nadzor nad provođenjem zakona i drugih propisa i općih
akata u području poljoprivrede i prehrambene industrije,
gospodarenja poljoprivrednim zemljištem, poticaja i naknada
u poljoprivredi i ribarstvu; obavlja nadzor i uvid nad radom tijela
državne uprave u županijama i Gradu Zagrebu koji obavljaju
poslove poljoprivredne inspekcije, inspekcije bilinogojstva i
inspekcije zaštite bilja; usmjerava i koordinira rad županijskih
i inspekcija Grada Zagreba; obavlja izravan uvid u ispunjavanje
uvjeta i obavljanje djelatnosti nadziranih pravnih i fizičkih
osoba te poduzima mjere propisane zakonima i propisima donijetim
na temelju njih, rješava u upravnim stvarima; daje stručna
mišljenja, pojašnjenja i upute u svezi s primjenom propisa
u području inspekcijskog nadzora; priprema i izrađuje
godišnje planove rada i godišnja izvješća
o radu.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odsjek poljoprivredne inspekcije

2. Odsjek inspekcije bilinogojstva

3. Odsjek inspekcije zaštite bilja.

Članak 24.

*2.1. Odsjek poljoprivredne inspekcije*

Odsjek poljoprivredne inspekcije obavlja inspekcijski nadzor nad
provođenjem zakona i drugih propisa iz djelokruga poljoprivrednoga
zemljišta, novčanih poticaja i naknada u poljoprivredi
i ribarstvu, duhana te kvalitete, kontrole kvalitete i prometa
mineralnih gnojiva; obavlja izravan uvid u poslovanje fizičkih
i pravnih osoba glede poštivanja zakona; rješava u upravnim
stvarima; priprema i izrađuje godišnje planove rada i
godišnja izvješća o radu.

Članak 25.

*2.2. Odsjek inspekcije bilinogojstva*

Odsjek inspekcije bilinogojstva obavlja inspekcijski nadzor nad
provođenjem zakona i drugih propisa iz područja sjemena,
sadnog materijala i priznavanja sorti poljoprivrednog bilja; obavlja
izravan uvid u poslovanje fizičkih i pravnih osoba glede
poštivanja zakona; rješava u upravnim stvarima; priprema
i izrađuje godišnje planove rada i godišnja izvješća
o radu.

Članak 26.

*2.3. Odsjek inspekcije zaštite bilja*

Odsjek inspekcije zaštite bilja obavlja inspekcijski nadzor
nad provođenjem zakona i drugih propisa iz područja
zaštite bilja i sredstava za zaštitu bilja, obavlja
izravan uvid u poslovanje fizičkih i pravnih osoba glede
poštivanja zakona; rješava u upravnim stvarima; priprema
i izrađuje godišnje planove rada i godišnja izvješća
o radu.

Članak 27.

*3. Odjel za suradnju s poljoprivrednim proizvođačima
i interesnim udrugama*

Odjel za suradnju s poljoprivrednim proizvođačima i
interesnim udrugama izvršava zakone i propise i druge opće
akte u okviru svoje nadležnosti; prati stanje u području
biljne i stočarske proizvodnje, predlaže rješavanje
pojedinih pitanja u okviru svoga djelokruga; sudjeluje u pripremi
propisa i drugih općih akata; sudjeluje u pripremi i izradi
prijedloga proračuna, priprema i provodi sve aktivnosti
oko isplate nadoknađujući plaćanja u ratarskoj
proizvodnji, provodi upravni nadzor i druge upravne i stručne
poslove iz područja nadležnosti, prati i koordinira
rad Hrvatskog zavoda za poljoprivredno savjetodavnu službu,
koordinira suradnju s proizvodnim i interesnim udrugama poljoprivrednih
proizvođača i ostalim interesnim udruženjima te
seljačkom komorom.

Članak 28.

*4. Odjel zaštite bilja*

Odjel zaštite bilja obavlja upravne poslove iz zaštite
bilja i sredstava za zaštitu bilja, priprema propise iz područja
zaštite bilja i sredstava za zaštitu bilja, koordinira
rad sa Zavodom za zaštitu bilja, surađuje s ostalim upravnim
tijelima nadležnima za poslove zaštite bilja, surađuje
sa znanstvenim ustanovama, kreira i predlaže odgovarajuće
mjere s ciljem unapređenja struke zaštite bilja i njenog
razvoja, prati stanje u područjima koja su zaražena
karantenskim štetočinjama i donosi prijedloge za poboljšanje
stanja, prati i analizira rad izvještajno prognozne službe
za zaštitu bilja, vodi bilateralnu i multilateralnu suradnju
na području zaštite bilja, prati propise u drugim
državama iz područja zaštite bilja i sredstava
za zaštitu bilja, usklađuje propise s međunarodnim
standardima i normativima, surađuje sa službama za zaštitu
bilja drugih država i međunarodnih institucija, izrađuje
stručne naputke i izvješća, donosi rješenja
- dozvole za stavljanje u promet sredstava za zaštitu bilja,
vodi očevidnik o odobrenim i registriranim sredstvima za
zaštitu bilja, priprema i izrađuje izvješća
o proizvodnji, prometu i primjeni sredstava za zaštitu bilja,
vodi evidenciju uvoza sredstava za zaštitu bilja, izrađuje
izvješća prema međunarodnim standardima i dostavlja
ih nadležnim međunarodnim institucijama te obavlja i
druge poslove propisane zakonom.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odsjek upravnih poslova zaštite bilja

2. Odsjek upravnih poslova sredstava za zaštitu bilja.

Članak 29.

*4.1. Odsjek upravnih poslova zaštite bilja*

Odsjek upravnih poslova zaštite bilja obavlja upravne poslove
iz područja zaštite bilja, priprema propise iz područja
zaštite bilja, surađuje s ostalim upravnim tijelima nadležnim
za poslove zaštite bilja, surađuje sa znanstvenim ustanovama,
kreira i predlaže odgovarajuće mjere s ciljem unapređenja
struke zaštite bilja i njenog razvoja, prati stanje u područjima
koja su zaražena karantenskim štetočinjama i
donosi prijedloge za poboljšanje stanja, prati i analizira
rad izvještajno prognozne službe za zaštitu bilja,
vodi bilateralnu i multilateralnu suradnju na području
zaštite bilja, prati propise u drugim državama iz područja
zaštite bilja i sredstava za zaštitu bilja, usklađuje
propise s međunarodnim standardima i normativima, surađuje
sa službama za zaštitu bilja drugih država i međunarodnih
institucija, izrađuje stručne naputke i izvješća.

Članak 30.

*4.2. Odsjek upravnih poslova sredstava za zaštitu bilja*

Odsjek upravnih poslova sredstava za zaštitu bilja obavlja
upravne poslove iz područja sredstava za zaštitu bilja;
priprema propise iz područja sredstava za zaštitu
bilja; donosi rješenja - dozvole za stavljanje u promet sredstava
za zaštitu bilja, vodi očevidnik o odobrenim i registriranim
sredstvima za zaštitu bilja, priprema i izrađuje izvješća
o proizvodnji, prometu i primjeni sredstava za zaštitu bilja,
vodi evidenciju uvoza sredstava za zaštitu bilja, izrađuje
izvješća prema međunarodnim standardima i dostavlja
ih nadležnim međunarodnim institucijama te obavlja i
druge poslove propisane zakonom.

Članak 31.

*5. Odjel granične inspekcije zaštite bilja*

Odjel granične inspekcije zaštite bilja obavlja zdravstveni
nadzor pošiljaka bilja u prometu preko državne granice
u skladu s propisima o zaštiti bilja, obavlja kontrolu sredstava
za zaštitu bilja pri uvozu, obavlja kontrolu sortnosti reprodukcijskog
materijala poljoprivrednog i šumskog bilja pri uvozu, obavlja
naplatu naknade za preglede pošiljaka u prometu preko državne
granice, prikuplja podatke i izrađuje izvješća
o protoku pošiljaka biljnog podrijetla i pošiljaka sredstava
za zaštitu bilja preko državne granice, surađuje
s drugim tijelima na graničnim prijelazima, sudjeluje u
pripremanju i izrađuje propise iz područja biljne karantene,
surađuje sa upravnim tijelima, stručnim ustanovama
i znanstvenim institucijama zaštite bilja, surađuje s
međunarodnim organizacijama i nadležnim tijelima za zaštitu
bilja drugih zemalja.

5. UPRAVA PREHRAMBENE I PRERAĐIVAČKE INDUSTRIJE

Članak 32.

Uprava prehrambene i prerađivačke industrije prati
stanje u području prehrambene industrije (proizvodnje i
prerade brašna, prerade mesa, proizvodnje jestivih biljnih
ulja i masnoća, proizvodnje šećera, prerade voća
i povrća, konditorske proizvodnje, prerade mlijeka i proizvodnje
mliječnih prerađevina), te industrije piva i slada,
jakih alkoholnih pića, prerade duhana i industrije cigareta,
daje inicijativu za rješavanje pojedinih pitanja i odgovorna
je za stanje u granicama svojeg djelokruga; brine o izvršavanju
zakona, propisa i drugih općih akata u okviru nadležnosti;
rješava u upravnim stvarima; provodi upravni nadzor; daje
stručne podloge za izradu nacrta propisa i provedbenih
akata te međunarodnih ugovora u okviru nadležnosti.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odjel prehrambene i prerađivačke industrije

2. Odjel kontrole i kakvoće hrane

3. Odjel distribucije i skladištenja.

Članak 33.

*1. Odjel prehrambene i prerađivačke industrije*

Odjel prehrambene i prerađivačke industrije prati stanje
u pojedinim granama prehrambene industrije (proizvodnje i prerade
brašna, prerade mesa, proizvodnje jestivih biljnih ulja i
masnoća, proizvodnje šećera, prerade voća
i povrća, konditorske proizvodnje, prerade mlijeka i proizvodnje
mliječnih prerađevina), te industrije piva i slada,
jakih alkoholnih pića, prerade duhana i industrije cigareta,
analizira gospodarski položaj pojedinih grana prehrambene
i prerađivačke industrije i predlaže mjere razvitka;
prati stanje i trendove prisutne u svijetu, u pogledu tehnologije
i procesno-tehnoloških rješenja; daje mišljenja
i prijedloge iz područja tehnologije i procesno-tehnoloških
rješenja, koordinira rad i suradnju sa znanstveno istraživačkim
institucijama iz okvira nadležnosti; obavlja i ostale poslove
u okviru svoje nadležnosti.

Članak 34.

*2. Odjel kontrole i kakvoće hrane*

Odjel kontrole i kakvoće hrane prati stanje u području
zakonske regulative iz područja prehrambene industrije
(proizvodnje i prerade brašna, prerade mesa, proizvodnje
jestivih biljnih ulja i masnoća, proizvodnje šećera,
prerade voća i povrća, konditorske proizvodnje, prerade
mlijeka i proizvodnje mliječnih prerađevina), te industrije
piva i jakih alkoholnih pića, prerade duhana i industrije
cigareta, daje stručne podloge za izradu nacrta propisa
i provedbenih akata iz područja kakvoće, kontrole
kakvoće i proizvodnje hrane; utvrđuje okvire proizvodnje
i načine kontrole te licenciranje visokovrijedne ekohrane
ili biohrane, brine o prilagodbi propisa i općih akata iz
nadležnosti, sa smjernicama i zakonima EU; daje inicijativu
za rješavanje pojedinih pitanja; rješava u upravnim
stvarima; obavlja i ostale poslove u okviru svoje nadležnosti.

Članak 35.

*3. Odjel distribucije i skladištenja*

Odjel distribucije i skladištenja prati i analizira stanje
i mogućnosti, te razvijenost pojedinih distribucijskih kanala;
planira i predlaže rješenja iz područja distribucije
primarnih sirovina i finalnih proizvoda; vodi evidenciju i analizira
stanje postojećih skladišnih kapaciteta, njihovu veličinu
i popunjenost, te stanje pojedine robe na skladištima, od
interesa za planiranje i izradu proizvodno potrošnih bilanci;
brine o izradi i prilagodbi propisa i općih akata iz nadležnosti,
sa smjernicama i zakonima EU, daje inicijativu za rješavanje
pojedinih pitanja; obavlja i ostale poslove iz svoje nadležnosti.

6. UPRAVA ŠUMARSTVA I LOVSTVA

Članak 36.

Uprava šumarstva i lovstva prati stanje u okviru nadležnosti
i daje inicijativu za rješavanje pojedinih pitanja i odgovorna
je za stanje u granicama svojega djelokruga; izrađuje nacrte
prijedloga zakona i podzakonske akte; prati provedbu međunarodnih
ugovora i konvencija; prati rad i djelovanje tijela državne
uprave u županijama i Gradu Zagrebu; nadzire zakonitost rada
Javnog poduzeća »Hrvatske šume«; obavlja
poslove u svezi s davanjem koncesija i zakupa prava lova prema
odredbama Zakona o lovu; rješava u upravnim stvarima i pruža
stručnu pomoć; obavlja druge upravne i stručne
poslove iz svoje nadležnosti.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odjel za potrajno gospodarenje šumama i šumarsku
ekologiju

2. Odjel lovstva

3. Odjel za zaštitu šuma, očuvanje genofonda,
šumsko sjeme i sadnice.

Članak 37.

*1. Odjel za potrajno gospodarenje šumama i šumarsku
ekologiju*

Odjel za potrajno gospodarenje šumama i šumarsku ekologiju
prati izvršavanje zakona, propisa i drugih općih akata
u okviru svoje nadležnosti; radi na izradbi nacrta provedbenih
propisa iz djelokruga potrajnoga gospodarenja šumama (uređivanja
šuma), šumarske ekologije; prati provedbu međunarodnih
konvencija i ugovora, te stanje u djelokrugu planiranja šumarstva;
sudjeluje u radu međunarodnih institucija na zaštiti
i unapređenju prirode i okoliša; nadzire upravne i stručne
poslove u svezi s provedbom propisa šumskogospodarske osnove
područja, osnova gospodarenja, programa za gospodarenje
i godišnjih planova; prati stanje u djelokrugu šumarske
ekologije, stanje šuma i šumskog zemljišta, kao
i njihove općekorisne funkcije, poduzima mjere za unapređenje
stanja te inicira rješavanje pojedinih pitanja iz navedenih
područja; izdaje uvjete za izradu tehničke dokumentaciju
za zahvate u prostoru i uvjete uređenja prostora te sudjeluje
u odobravanju studija utjecaja na okoliš; daje stručna
mišljenja i objašnjenja o načinu provedbe zakona.

Članak 38.

*2. Odjel lovstva*

Odjel lovstva izrađuje nacrte podzakonskih akata iz djelokruga
lovstva; prati provedbu međunarodnih konvencija i ugovora,
te stanje u djelokrugu planiranja lovstva; nadzire upravne i stručne
poslove u svezi s provedbom propisa lovnogospodarskih osnova,
programa uzgoja divljači i programa zaštite divljači;
brine o prirodnom odnosu između vrsta, zaštiti divljači
i očuvanju njenih prirodnih staništa te poduzima odgovarajuće
mjere; prati stanje u djelokrugu lovstva koji se odnosi na lovišta
i uzgajališta divljači te inicira rješavanje
pojedinih pitanja iz ovih područja; brine o provedbi zakona,
propisa i drugih općih akata u dijelu koji se odnosi na
koncesiju prava lova, zakup lovišta i izvršavanje prava
lova; pomaže pri provođenju javnih natječaja;
sastavlja ugovore o gospodarenju lovištima i prati njihovo
provođenje; daje stručna mišljenja i objašnjenja
o načinu provedbe zakona.

Članak 39.

*3. Odjel za zaštitu šuma, očuvanje
genofonda, šumsko sjeme i sadnice*

Odjel za zaštitu šuma, očuvanje genofonda, šumsko
sjeme i sadnice sudjeluje u pripremanju propisa i drugih općih
akata iz djelokruga zaštite bilja u šumarstvu, nadzire
područje zaštite bilja u šumarstvu, zaštite
šumskog genofonda, zaštite šuma od požara,
šumskog sjemenarstva i šumskih sadnica; usklađuje
rad organizacija kojima su povjereni poslovi dijagnozno-prognozne
službe; surađuje s međunarodnim organizacijama iz
navedenih područja; prati stanje u području rada
i inicira rješavanje pojedinih pitanja te predlaže sprječavajuće
mjere za očuvanje postojećih ekosustava; usklađuje
rad županijskih ureda glede zaštite državnih i
privatnih šuma od biljnih bolesti i štetnika te zaštite
od požara; obavlja druge upravne i stručne poslove
u svezi s djelokrugom; daje stručna mišljenja i objašnjenja
o načinu provedbe zakona.

7. UPRAVA VETERINARSTVA

Članak 40.

Uprava veterinarstva prati stanje u okviru nadležnosti i
daje inicijativu za rješavanje pojedinih pitanja te je odgovorna
za stanje u svom djelokrugu; obavlja inspekcijski nadzor nad provođenjem
zakona, drugih propisa i općih akata; rješava u upravnim
stvarima; prati stanje organiziranosti veterinarstva i u izvršavanju
poslova u zdravstvenoj zaštiti životinja i veterinarskoj
djelatnosti; prikuplja i obrađuje podatke o epizootiološkom
stanju u Republici Hrvatskoj, zdravstvenoj ispravnosti namirnica
životinjskog podrijetla i životinjske hrane, umjetnom
osjemenjivanju životinja i obavljanju drugih poslova u zdravstvenoj
zaštiti životinja i veterinarskoj djelatnosti; surađuje
s veterinarskim službama drugih država i međunarodnih
institucija; izrađuje mišljenja pravnim i fizičkim
osobama koje obavljaju veterinarsku djelatnost; obavlja veterinarsko-sanitarni
nadzor i kontrolu pošiljaka životinja i proizvoda životinjskog
podrijetla preko državne granice.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odjel zdravstvene zaštite i veterinarske prakse,

2. Odjel higijene proizvoda životinjskog podrijetla i veterinarskog
javnog zdravstva,

3. Odjel inspekcijskog nadzora,

4. Odjel granične veterinarske inspekcije.

Članak 41.

*1. Odjel zdravstvene zaštite i veterinarske prakse*

Odjel zdravstvene zaštite i veterinarske prakse prati, prikuplja
i analizira pojave i kretanje zaraznih bolesti životinja
u Republici Hrvatskoj; predlaže i priprema propise za njihovo
sprječavanje i suzbijanje; priprema i izdaje izvješća
o kretanju zaraznih bolesti u Republici Hrvatskoj; surađuje
s veterinarskim službama drugih država i međunarodnim
stručnim institucijama; obavlja upravni i stručni
nadzor provođenja dijagnostičkih i profilaktičkih
mjera u proizvodnji i prometu životinja; koordinira i rukovodi
radom ekipa pri pojavi bolesti s liste »A«; utvrđuje
veterinarsko-sanitarne uvjete i vodi registar odobrenih objekata
za uzgoj i proizvodnju životinja i proizvoda životinjskog
podrijetla te objekata za obavljanje poslova DDD; utvrđuje
veterinarsko-sanitarne uvjete za uvoz u Republiku Hrvatsku te
provoz preko teritorija Republike Hrvatske pošiljki životinja
i proizvoda životinjskog podrijetla; priprema propise i bilateralne
konvencije u okviru međunarodnog prometa životinja i
proizvoda životinjskog podrijetla te zdravstvene zaštite
životinja; predlaže financiranje mjera zdravstvene zaštite
životinja; rješava u predmetima naknade šteta nastalih
suzbijanjem zaraznih bolesti životinja; predlaže i prati
sustav financiranja mjera zdravstvene zaštite životinja;
predlaže mjere zdravstvene zaštite životinja koje
se financiraju iz državnog proračuna Republike Hrvatske;
poduzima mjere za naplatu financijskih obveza; obavlja nadzor
nad radom pravnih i fizičkih osoba u provođenju mjera
zaštite životinja od zaraznih bolesti; organizira, pokreće
i provodi nadzor nad radom fizičkih i pravnih osoba u obavljanju
veterinarske djelatnosti i umjetnog osjemenjivanja, provodi komisijski
pregled objekata fizičkih i pravnih osoba u obavljanju
veterinarske djelatnosti glede udovoljavanja propisanim uvjetima
te vodi registar odobrenih objekata za obavljanje veterinarske
djelatnosti; sudjeluje u izradbi prijedloga jedinstvene nomenklature
veterinarskih usluga te izradi propisanih obrazaca, obveznih očevidnika,
dokumentacije i izvješća o obavljanju veterinarske
djelatnosti, te obavlja i druge poslove iz djelokruga odjela.

Članak 42.

*2. Odjel higijene proizvoda životinjskog podrijetla
i veterinarskog javnog zdravstva*

Odjel higijene proizvoda životinjskog podrijetla i veterinarskog
javnog zdravstva obavlja stalni nadzor nad postupcima klanja životinja,
obradbe, preradbe, pohrane i prometa proizvoda životinjskoga
podrijetla namijenjenih prehrani ljudi; nadzor nad izgradnjom
i opremom objekata za klanje životinja, obradbu, preradbu,
pohranu i promet proizvoda životinjskoga podrijetla namijenjenih
prehrani ljudi, uključujući i programe sanitacije
tih objekata; nadzor ostataka štetnih tvari u životinjama
i proizvodima životinjskog podrijetla namijenjenih prehrani
ljudi (»monitoring rezidua«); organizira i obavlja poslove
po propisima o proizvodnji i prometu lijekova i otrova; priprema
i izdaje rješenja za stavljanje u promet lijekova u veterini,
vodi očevidnik o odobrenim i registriranim lijekovima,
izdaje suglasnost i dozvole za stavljanje lijekova u promet, uvoz
i kontrolu uvezenih lijekova, planira i predlaže zalihe lijekova
i drugih sredstava za zdravstvenu zaštitu životinja
za materijalne zalihe; priprema propise i bilateralne konvencije
u okviru prometa lijekova; prati propise u drugim državama;
izrađuje podzakonske propise, stručne naputke i izvješća
te obavlja i druge poslove propisane zakonom; obavljanje upravnih
i stručnih poslova u okvirima djelatnosti iz djelokruga
odjela.

Članak 43.

*3. Odjel inspekcijskog nadzora*

Odjel inspekcijskog nadzora obavlja nadzor nad provođenjem
zakona, drugih propisa i općih akata. Priprema i izrađuje
godišnje planove rada i godišnja izvješća
o radu; obavlja izravan uvid u poslovanje fizičkih i pravnih
osoba glede poštivanja zakona; rješava u upravnim stvarima;
vodi registar ovlaštenih veterinara; rukovodi i koordinira
radom veterinarskih ureda županija i Grada Zagreba; koordinira
obradu izvješća o radu veterinarskih ureda županija
i Grada Zagreba i ovlaštenih veterinara; predlaže prijenos
ili oduzimanje javnih ovlasti za pojedine veterinarske pravne
osobe; vodi registar odobrenih objekata za obavljanje veterinarske
djelatnosti i registar veterinarskih pravnih osoba s javnim ovlastima;
kontrolira sustav jedinstvenog označavanja životinja
te obavlja i druge poslove propisane Zakonom.

Za obavljanje inspekcijskog nadzora iz stavka 1. ovoga članka,
osnivaju se i područne jedinice - veterinarski uredi županija,
odnosno Grada Zagreba, i to za:

- Zagrebačku županiju sa sjedištem u Samoboru,

- Grad Zagreb sa sjedištem u Zagrebu,

- Krapinsko-zagorsku županiju sa sjedištem u Krapini,

- Sisačko-moslavačku županiju sa sjedištem
u Sisku,

- Karlovačku županiju sa sjedištem u Karlovcu,

- Varaždinsku županiju sa sjedištem u Varaždinu,

- Virovitičko-podravsku županija sa sjedištem
u Virovitici,

- Koprivničko-križevačku županiju sa sjedištem
u Križevcima,

- Bjelovarsko-bilogorsku županiju sa sjedištem u Bjelovaru,

- Primorsko-goransku županiju sa sjedištem u Rijeci;

- Ličko-senjsku županiju sa sjedištem u Gospiću,

- Požeško-slavonsku županiju sa sjedištem
u Požegi,

- Brodsko-posavsku županiju sa sjedištem u Slavonskom
Brodu,

- Zadarsku županiju sa sjedištem u Zadru,

- Osječko-baranjsku županiju sa sjedištem u Osijeku,

- Šibensko-kninsku županiju sa sjedištem u Šibeniku,

- Vukovarsko-srijemsku županiju sa sjedištem u Vinkovcima,

- Splitsko-dalmatinsku županiju sa sjedištem u Splitu,

- Istarsku županiju sa sjedištem u Puli,

- Dubrovačko-neretvansku županiju sa sjedištem
u Dubrovniku,

- Međimursku županiju sa sjedištem u Čakovcu.

Članak 44.

*4. Odjel granične veterinarske inspekcije*

Odjel granične veterinarske inspekcije obavlja veterinarsko-sanitarni
nadzor i kontrole pošiljaka životinja, proizvoda životinjskog
podrijetla, otpadne animalne tvari, sjemena za umjetno osjemenjivanje,
embrija i predmeta kojima se može prenijeti zarazna bolest
ili ugroziti zdravlje ljudi i životinja, koje se uvoze, izvoze
i provoze.

8. UPRAVA RIBARSTVA I POLJOPRIVREDE MEDITERANA

Članak 45.

Uprava ribarstva i poljoprivrede Mediterana prati stanje u okviru
nadležnosti i daje inicijativu za rješavanje pojedinih
pitanja i odgovorna je za stanje u okviru nadležnosti; prati
poslovanje pravnih i fizičkih osoba koje obavljaju gospodarsku
djelatnost iz ribarstva i poljoprivrede na području Mediterana
i prerađivačko- prehrambene industrije riba i drugih
morskih i vodenih organizama; priprema i izrađuje izvješća,
analize, prijedloge mjera i rješenja u ribarstvu i poljoprivrede
Mediterana; provodi upravni nadzor; priprema stručne podloge
za sudjelovanje u radu međunarodnih organizacija iz ribarstva
i poljoprivrede Mediterana; surađuje u izradbi prijedloga
međunarodnih sporazuma i ugovora te prati njihovu primjenu;
analizira dostavljene podatke o ribolovu i uzgoju, ribolovnim
alatima, plovilima i opremi za ribolov, podatke o uzgajanim kulturama
i proizvodima; analizira prikupljene podatke o ekonomici ribarstva
te priprema stručne podloge i predlaže potrebne državne
mjere u ribarstvu; obavlja nadzor i provjerava isplatu državnih
poticaja i naknada za unaprjeđenje ribarstva ili pojedinih
dijelova ribarstva, te mediteranskih kultura i specifičnih
proizvodnji Mediterana. Predlaže način praćenja
stanja biološkog bogatstva mora i voda u svrhu racionalnoga
gospodarenja ribama i drugim morskim i vodenim organizmima kao
i način njihove zaštite; predlaže mjere unapređenja
poljoprivredne proizvodnje, očuvanje prirodnih resursa,
ekološke ravnoteže i biološke raznolikosti; daje
stručne podloge za donošenje zakona i drugih propisa
iz područja poljoprivrede Mediterana; rješava u upravnim
stvarima; obavlja poslove u svezi s provođenjem zakona i drugih
propisa iz područja morskog i slatkovodnog ribarstva kao
i iz područja poljoprivrede Mediterana; izdaje povlastice
za gospodarske djelatnosti ribarstva te odobrenja za mali ribolov,
dozvole za rekreacijsko-športski ribolov; obavlja operativne
poslove u svezi s naplatom naknade za obavljanje gospodarskog,
malog i rekreacijsko-športskog ribolova; organizira i provodi
ispite za provjeru stručne osposobljenosti ribara i uzgajivača
riba i drugih morskih organizama koji obavljaju gospodarsku djelatnost,
organizira i provodi stručne ispite građana za obavljanje
malog ribolova.

Za obavljanje poslova iz stavka 1. ovoga članka, utvrđuju
se sljedeće ustrojstvene jedinice:

1. Odjel morskog ribarstva - Područna jedinica za sjedištem
u Splitu,

2. Odjel poljoprivrede Mediterana - Područna jedinica sa
sjedištem u Splitu

3. Odjel slatkovodnog ribarstva.

Članak 46.

*1. Odjel morskoga ribarstva - Područna jedinica
sa sjedištem u Splitu*

Odjel morskoga ribarstva analizira prikupljene podatke o ribolovu
i uzgoju te na temelju istih predlaže mjere za racionalno
gospodarenje; predlaže način provođenja praćenja
biološkoga bogatstva mora (monitoring); analizira prikupljene
podatke o prerađivačko-prehrambenoj industriji riba
i drugih morskih organizama; priprema stručne podloge za
donošenje zakona i drugih propisa iz područja morskog
ribarstva.

Za obavljanje upravnih i drugih poslova iz područja morskog
ribarstva u županijama na jadranskoj obali, osnivaju se odsjeci
i to:

- za Županiju istarsku sa sjedištem u Puli;

- za Županiju primorsko-goransku sa sjedištem u Rijeci;

- za Županiju ličko-senjsku sa sjedištem u Senju;

- za Županiju zadarsku sa sjedištem u Zadru;

- za Županiju šibensko-kninsku sa sjedištem u Šibeniku;

- za Županiju splitsko-dalmatinsku sa sjedištem u Splitu;

- za Županiju dubrovačko-neretvansku sa sjedištem
u Dubrovniku.

Odsjeci - područne jedinice Ministarstva, izdavat će
povlastice za gospodarski ribolov i uzgoj, odobrenja za mali ribolov
i dozvole za rekreacijsko-športski ribolov, obavljat će
naplatu naknada za obavljanje gospodarskog, malog i rekreacijsko-športskog
ribolova, prikupljati podatke o ribolovu i uzgoju, ribolovnim
alatima, plovilima i opremi za ribolov.

Članak 47.

*2. Odjel poljoprivrede Mediterana - Područna
jedinica sa sjedištem u Splitu*

Odjel poljoprivrede Mediterana analizira prikupljene podatke o
poljoprivrednoj proizvodnji mediteranskih kultura i specifičnih
proizvodnji Mediterana; predlaže načine i mjere unapređenja
poljoprivredne proizvodnje; daje stručne podloge za donošenje
zakona i drugih propisa iz područja poljoprivrede Mediterana.

Članak 48.

*3. Odjel slatkovodnog ribarstva*

Odjel slatkovodnog ribarstva analizira prikupljene podatke o slatkovodnom
ribolovu i uzgoju; predlaže mjere za racionalno gospodarenje
ribolovnim područjima; analizira prikupljene podatke o
prerađivačko- prehrambenoj industriji riba i drugih
vodenih organizama; priprema stručne podloge za donošenje
zakona i drugih propisa iz područja slatkovodnog ribarstva;
vodi upisnik ribolovnih područja i ribolovnih zona; izdaje
povlastice za gospodarski ribolov; izdaje dozvole za akvakulturu;
vodi upisnike o izdanim povlasticama i dozvolama; vodi postupak
u svezi s tiskanjem i raspodjelom dozvola za rekreacijsko-športski
ribolov.

9. UPRAVA GOSPODARENJA POLJOPRIVREDNIM ZEMLJIŠTEM

Članak 49.

Uprava gospodarenja poljoprivrednim zemljištem prati stanje
u okviru nadležnosti, te daje inicijativu za rješavanje
pojedinih pitanja i odgovorna je za stanje u svom djelokrugu;
surađuje s drugim tijelima u izradi prijedloga zemljišne
politike; obavlja stručne poslove u svezi s postupkom natječaja,
odnosno prikupljanja ponuda, te pripremanja odluka o koncesiji,
zakupu i prodaji; izrađuje nacrte ugovora o koncesiji za korištenje
poljoprivrednog zemljišta u vlasništvu države,
pokreće postupak za otkaz ugovora o koncesiji prije isteka
vremena koncesije; obavlja i stručne poslove u predmetima
drugih oblika raspolaganja poljoprivrednim zemljištem u vlasništvu
države; izrađuje mišljenja o predmetima imovinsko-pravne
naravi radi uređenja imovinskih odnosa, te obavlja i druge
poslove u svezi s raspolaganjem poljoprivrednim zemljištem
u vlasništvu države, radi poticanja naseljavanja područja
od posebne državne skrbi.

Za obavljanja poslova iz stavka 1. ovoga članka, utvrđuju
se sljedeće ustrojstvene jedinice:

1. Odjel imovinskopravnih poslova,

2. Odjel plana, analize i nadzora

3. Odjel za geodetsko usklađenje, evidenciju, uređenje
i zaštitu poljoprivrednog zemljišta.

Članak 50.

*1. Odjel imovinskopravnih poslova*

Odjel imovinskopravnih poslova izvršava zakone, propise i
druge akte koji se odnose na poljoprivredno zemljište u vlasništvu
države i surađuje s drugim tijelima državne uprave
u izradi prijedloga zemljišne politike, obavlja stručne
poslove u svezi s postupkom natječaja za prodaju i koncesiju
poljoprivrednog zemljišta u vlasništvu države,
priprema odluke o raspisivanju natječaja za koncesiju,
odluke o izboru najpovoljnijega ponuditelja za koncesiju, priprema
odluke o izboru najpovoljnijih ponuditelja za prodaju poljoprivrednog
zemljišta, priprema odluke o prodaji poljoprivrednog zemljišta
u vlasništvu države na području posebne državne
skrbi, izrađuje nacrte ugovora o prodaji, koncesiji i prodaji
državnog zemljišta na području posebne državne
skrbi, pokreće postupak za otkaz ugovora o koncesiji, rješava
o prigovorima na odluke županijskih Povjerenstava za zakup,
predlaže donošenje rješenja o imenovanju županijskih
Povjerenstava za zakup i služnost plodouživanja, te
Povjerenstva za prodaju zemljišta, daje mišljenje u
svezi s raspolaganjem poljoprivrednim zemljištem i izrađuje
nacrte prijedloga zakona te podzakonske akte.

Članak 51.

*2. Odjel plana, analize i nadzora*

Odjel plana analize i nadzora prati izvršenje ugovora koje
je sklopio ministar u svezi s korištenjem poljoprivrednog
zemljišta u vlasništvu države, surađuje s drugim
nadležnim tijelima u izradi prijedloga zemljišne politike
s posebnim osvrtom na oblike raspolaganja poljoprivrednim zemljištem
u vlasništvu države, izrađuje odgovarajuće
stručne podloge (izvješća, elaborate, analize,
evidencije) te na drugi način prikuplja saznanja o radu
u svom djelokrugu; vodi bazu podataka o poljoprivrednom zemljištu
u vlasništvu države, te provodi nadzor u skladu s posebnim
zakonom.

Članak 52.

*3. Odjel za geodetsko usklađenje, evidenciju, uređenje
i zaštitu poljoprivrednog zemljišta*

Odjel za geodetsko usklađenje, evidenciju, uređenje i
zaštitu poljoprivrednog zemljišta surađuje s drugim
nadležnim tijelima radi određivanja prioriteta nove geodetske
izmjere i usklađenja stanja površina između stvarnog
stanja u naravi i katastarske i zemljišnoknjižne evidencije;
planski određuje poljoprivredne površine koje će
biti izložene na natječaj za jedan od trajnih oblika
raspolaganja, pronalazi odgovarajuće površine u Republici
Hrvatskoj, s obzirom na klimatske i pedološke uvjete izrađuje
koncept mogućeg raspolaganja, rješava pravno-geodetske
poslove i pripremljene površine nudi na prodaju zainteresiranim
kupcima; daje suglasnost na promjenu stanja u katastarskom operatu;
predlaže koncepte raspolaganja poljoprivrednim zemljištem
u vlasništvu države; obavlja stručne poslove
u svezi s programom i mjerama osposobljavanja neplodnoga zemljišta
i povećanja proizvodne sposobnosti ostalog poljoprivrednog
zemljišta; obavlja zaštitu poljoprivrednog zemljišta
od onečišćenja štetnim tvarima, radi na
promjeni namjene poljoprivrednog zemljišta i evidenciji o
poljoprivrednom zemljištu; daje mišljenja na prostorne
planove, posebne uvjete za zahvate u prostoru izvan građevinskoga
područja, suglasnosti u svezi s izgradnjom objekata, te
služnosti, usklađuje rad, utvrđuje smjernice, daje
stručna mišljenja i objašnjenja i poduzima druge
mjere za unapređenje organizacije i rada županijskog
ureda, odnosno gradskog ureda Grada Zagreba.

IV. UPRAVLJANJE MINISTARSTVOM

Članak 53.

Ministar predstavlja Ministarstvo i upravlja njegovim radom.

Zamjenik ministra zamjenjuje ministra u slučaju njegovog
izbivanja ili spriječenosti te obavlja i druge poslove
koje mu povjeri ministar.

Radom Tajništva upravlja tajnik Ministarstva.

Radom upravnih organizacija Ministarstva upravljaju pomoćnici
ministra.

Članak 54.

Na čelu Kabineta ministra je tajnik Kabineta.

Na čelu odjela u ustrojstvenim jedinicama Ministarstva
su načelnici.

Na čelu odsjeka u odjelima su donačelnici odsjeka.

Na čelu odjela-područnih jedinica, iz članaka
46. i 47. ove Uredbe, su pročelnici koji imaju položaj
načelnika.

Na čelu odsjeka-područnih jedinica, iz članka
43. stavka 2. ove Uredbe, su pročelnici koji imaju položaj
donačelnika.

Članak 55.

Zamjenik ministra odgovoran je za svoj rad ministru i Vladi Republike
Hrvatske.

Tajnik Ministarstva i pomoćnici ministra odgovorni su za
svoj rad ministru.

Načelnici odjela u sastavu Tajništva Ministarstva
odgovorni su za svoj rad tajniku Ministarstva i ministru.

Načelnici odjela u sastavu uprava odgovorni su za svoj
rad pomoćniku ministra koji upravlja tom upravom, te ministru.

Donačelnici odsjeka odgovorni su za svoj rad načelniku
i pomoćniku ministra koji upravlja tom upravom, te ministru.

Pročelnici područnih jedinica odgovorni su za svoj
rad načelniku i pomoćniku ministra koji upravlja
tom upravom, te ministru.

Članak 56.

Ovlasti i odgovornosti državnih službenika i namještenika
pobliže će se utvrditi Pravilnikom o unutarnjem redu
Ministarstva.

V. SLUŽBENICI I NAMJEŠTENICI MINISTARSTVA

Članak 57.

Poslove i zadatke iz djelokruga Ministarstva, ovisno o vrsti,
složenosti, stručnoj spremi i drugim uvjetima, obavljaju
državni službenici, postavljeni u zvanja i namještenici
raspoređeni na radna mjesta sukladno s propisima.

Okvirni broj državnih službenika i namještenika
potrebnih za obavljanje poslova iz djelokruga Ministarstva nalazi
se u tablici koja je sastavni dio ove Uredbe, a koja se neće
objaviti u »Narodnim novinama«.

VI. SURADNJA S DRUGIM TIJELIMA DRŽAVNE UPRAVE TE
S PRAVNIM OSOBAMA KOJE IMAJU JAVNE OVLASTI

Članak 58.

Ministarstvo surađuje s drugim tijelima državne uprave
i s pravnim osobama koje imaju javne ovlasti u svezi s ostvarivanjem
stručnih i upravnih poslova iz djelokruga Ministarstva.

Ministarstvo surađuje i sa stručnim, znanstvenim i
drugim ustanovama i institucijama radi rješavanja pojedinih
stručnih i upravnih pitanja iz djelokruga Ministarstva.

Članak 59.

Za raspravljanje o pojedinim pitanjima iz djelokruga Ministarstva,
utvrđivanja nacrta propisa, davanja stručnih mišljenja
i prijedloga o značajnim pitanjima iz djelokruga Ministarstva,
ministar može osnivati stručne savjete, odnosno radne
grupe.

Aktom o osnivanju utvrđuje se djelokrug i način rada
savjeta, odnosno radne grupe.

VII. PRIJELAZNE I ZAVRŠNE ODREDBE

Članak 60.

Pitanja od značenja za rad Ministarstva koja nisu uređena
Zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu Ministarstva poljoprivrede
i šumarstva.

Pravilnikom iz stavka 1. ovoga članka, utvrdit će
se broj potrebnih državnih službenika i namještenika
s naznakom njihovih osnovnih poslova i zadaća, stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja od značenja za rad Ministarstva.

Ministar poljoprivrede i šumarstva donijet će u roku
od 30 dana od dana stupanja na snagu ove Uredbe, Pravilnik o unutarnjem
redu Ministarstva poljoprivrede i šumarstva.

Članak 61.

Danom stupanja na snagu ove Uredbe prestaje vrijediti Uredba o
unutarnjem ustrojstvu Ministarstva poljoprivrede i šumarstva,
klasa: 023-03/98-02/03, urbroj: 5030116-98-1, koju je donijela
Vlada Republike Hrvatske na sjednici održanoj 12. ožujka
1998. godine.

Članak 62.

Ova Uredba stupa na snagu osmoga dana od dana objave u »Narodnim
novinama«.

Klasa: 023-03/00-01/22
Urbroj: 5030115-00-1
Zagreb, 6. travnja 2000.

Potpredsjednik,
zamjenik predsjednika
**dr. sc. Goran Granić,** v. r.

Uredba, NN 39/2000-876